Alaotradykker

Alaotradykker (Tachybaptus rufolavatus) er en nå utdødd monotypisk art i dykkerfamilien (Podicipedidae) og inngår i slekten Tachybaptus. Arten var endemisk til Alaotrasjøen og nærliggende vannansamlinger på det nordsentrale Madagaskar, men den ble utryddet i 1980-årene. De siste sikre observasjonene var av 12 individer i 1982 og to individer i 1985, begge på Alaotrasjøen.

Biologi 
Alaotradykker ble omkring 25 cm lang og hadde ganske korte vinger, men et relativt kraftig nebb. Forskere antar at den var lite flygedyktig og hadde svært begrenset rekkevidde, men den var ikke flygeudyktig. De nærmeste slektningene var dvergdykker (T. ruficollis) og australdvergdykker (T. novaehollandiae).

Alaotradykkere var trolig standfugler. Alaotrasjøen er en grunn innsjø, der bredden opprinnelig var dekket av tett vegetasjon, dominert av papyrus (Cyperus papyrus) og takrørskog med flekkvise åpninger med hvite nøkkeroser (Nymphaea). Arten hekket trolig året rundt, men svært lite er kjent omkring hekkingen. I 1929 ble arten observert hekkende i april–juni, mens den ble observert hekkende i januar–mars i 1960.

Inndeling 
Inndelingen følger Birds of the World og er i henhold til Winkler, Billerman & Lovette (2020). Norske navn på artene følger Norsk navnekomité for fugl og er i henhold til Syvertsen et al. (2008, 2017, 2020). Norske navn i parentes er ikke offisielle navn, men kun midlertidige beskrivelser.

 Mirandornithes
 Podicipediformes, lappedykkere
 Podicipedidae, dykkerfamilien
 Rollandia
 Tachybaptus, (dvergdykkere)
 †T. rufolavatus, alaotradykker (monotypisk)
 T. ruficollis, dvergdykker
 T. novaehollandiae, australdvergdykker
 T. pelzelnii, madagaskardykker
 T. dominicus, pygmédykker
 Podilymbus
 Poliocephalus
 Podiceps
 Aechmophorus

Referanser

Eksterne lenker
 

Utdødde fugler
Lappedykkere
Dyr formelt beskrevet av Jean Théodore Delacour
Fugler formelt beskrevet i 1932